**APSTIPRINĀTS**

ar LU Senāta

26.04.2021.

lēmumu Nr. 2-3/48

**Noteikumi par akadēmisko godīgumu**

**Latvijas Universitātē**

 *Šim dokumentam grozījumu nav*

**I. Vispārīgie noteikumi**

* 1. Noteikumi par akadēmisko godīgumu Latvijas Universitātē (turpmāk tekstā – LU) (turpmāk tekstā – Noteikumi) nosaka, kas ir akadēmiskais godīgums un ar to saistītā rīcība, uzskaita biežāk sastopamos akadēmiskā godīguma principu pārkāpumus akadēmiskajā vidē un LU saimes pienākumus akadēmiskā negodīguma novēršanai. Noteikumi attiecas uz visu LU saimi – akadēmisko un vispārējo personālu, studējošajiem, ieskaitot akadēmiskā grāda iegūšanu, reflektantiem, klausītājiem un personām, kas veic darbu uz uzņēmuma, autora un brīvprātīgā darba līguma pamata.
1. Akadēmiskais godīgums ir uzvedība, kas ietver objektivitāti, atbildību, savstarpēju cieņu un uzticēšanos, izslēdz maldināšanu un krāpšanos un veicina Latvijas Republikas izglītības un zinātnes kvalitāti un prestižu. Noteikumu mērķis ir stiprināt akadēmisko kultūru un akadēmisko godīgumu LU akadēmiskajā vidē.
2. LU saime ievēro akadēmisko godīgumu jebkurās attiecībās, kurās tā ir iesaistīta LU, kā arī ārpus LU.
3. LU saime ziņo par akadēmiskā godīguma pārkāpumu Noteikumos noteiktajā kārtībā.
4. Ja LU ir saņēmusi informāciju par LU saimes pārstāvja akadēmiskā godīguma pārkāpumu no fiziskas personas, kas nav LU saimes pārstāvis, vai juridiskas personas, LU rektors nodod iesniegumu par studējošā pārkāpumu izskatīšanai attiecīgās fakultātes dekānam un iesniegumu par akadēmiskā vai vispārējā personāla pārkāpumu – LU Akadēmiskās ētikas komisijai.
5. LU saimes pārstāvjiem ir pienākums sadarboties ar pamatstruktūrvienības vadītāju, LU rektoru vai rektora pilnvarotu personu, vai LU Akadēmiskās ētikas komisiju, ja konstatēts akadēmiskā godīguma pārkāpums.
6. Izvērtējot akadēmiskā godīguma pārkāpumu LU saimes darbā un lemjot par Noteikumos un citos LU normatīvajos aktos paredzēto seku iestāšanos un atbildību, ņem vērā:
	1. akadēmiskā godīguma pārkāpuma apjomu (ja iespējams konstatēt) un nozīmīguma pakāpi;
	2. iepriekšējos personas pieļautos akadēmiskā godīguma pārkāpumus;
	3. studējošajiem – pārbaudījuma veidu.
7. Piemērojot Noteikumus, akadēmiskā godīguma pārkāpumus atkarībā no pārkāpuma smaguma iedala šādi:
	1. nevēlama prakse (1. pakāpe) – neliela apjoma pārkāpums, kas izdarīts nezināšanas dēļ vai bez ļaunprātīga nolūka un nerada būtiskas sekas LU saimes pārstāvja akadēmiskajai darbībai vai nenodara kaitējumu LU; lēmumu par nevēlamas prakses sekām pieņem mācībspēks vai darba vadītājs;
	2. būtisks pārkāpums (2. pakāpe) – akadēmiskajā vidē nepieļaujama rīcība, kas neatkarīgi no apjoma un nolūka rada negatīvas sekas LU saimes pārstāvja akadēmiskajai darbībai vai nodara kaitējumu LU; lēmumu par būtiska pārkāpuma sekām pieņem struktūrvienības vadītājs;
	3. smags pārkāpums (3. pakāpe) – akadēmiskajā vidē nepieļaujama rīcība, kas izdarīta ar ļaunprātīgu nolūku un rada būtiskas negatīvas sekas LU saimes pārstāvja akadēmiskajai darbībai vai nodara būtisku kaitējumu LU; lēmumu par smaga pārkāpuma sekām pieņem LU rektors vai pilnvarota persona, pamatojoties uz dekāna vai LU Akadēmiskās ētikas komisijas priekšlikumu.
8. Lai neveidotos interešu konflikta situācijas, LU saimes pārstāvim ir tiesības sevi atstatīt no lēmumu pieņemšanas gadījumos, kad pastāv citi apstākļi, kas varētu radīt pamatotas šaubas par personas objektivitāti. Par interešu konfliktu Noteikumu izpratnē ir uzskatāma situācija, kad LU saimes pārstāvim ir jāpieņem lēmumi, jāpiedalās lēmumu pieņemšanā vai jāveic citas darbības, kas var ietekmēt saistītās personas akadēmisko izaugsmi, jo īpaši stipendiju un apbalvojumu piešķiršana, zinātniskās darbības finansējuma piešķiršana, pieņemšana darbā vai ievēlēšana akadēmiskajos un administratīvajos amatos.
9. Noteikumu izpratnē par plaģiātu ir uzskatāma cita autora publicētu vai nepublicētu darbu (t.sk. vārdu, izteikumu, attēlu u.c.) izmantošana, nenorādot precīzu atsauci uz attiecīgo autoru vai darbu. Plaģiātam ir daudzveidīgas izpausmes formas, kuras konstatē gan tekstos, kuros nav norādītas atsauces uz oriģinālo darbu, gan tekstos ar atsaucēm. Plaģiāta veidi ir šādi:
	1. avoti nav citēti:
		1. autors savā vārdā iesniedz visu kāda cita autora sarakstītu darbu (viltvārdība);
		2. autors savā tekstā kopē lielus fragmentus (vienu vai vairākas rindkopas vai to daļas) no cita teksta, tos nepārfrāzējot;
		3. autors mēģina noslēpt plaģiātu, savā tekstā iekopējot fragmentus no vairākiem avotiem un veicot sīkas izmaiņas teikumu struktūrā, lai šie dažādie fragmenti saderētu kopā, taču pārsvarā autentiskā teksta formulējumi tiek saglabāti;
		4. autors ir saglabājis autentiskā avota satura būtību, bet ir nedaudz to pārfrāzējis un pārveidojis atslēgas vārdus;
		5. autors pārfrāzē citu autoru darbu fragmentus tā, lai atsevišķie fragmenti saderētu kopā, tā vietā, lai uzrakstītu oriģinālu tekstu;
		6. autors bagātīgi izmanto fragmentus no saviem iepriekšējiem darbiem, tādējādi pārkāpjot darba oriģinalitātes nosacījumus, kas tiek sagaidīti akadēmiskajā vidē;
	2. avoti ir citēti, bet teksts ir uzskatāms par plaģiātu:
		1. autors min citētā autora vārdu, bet nenorāda citētā avota specifisko informāciju (piem., nosaukumu, izdevēju u.tml.), līdz ar to atsauci nevar atrast un nevar pārliecināties, ka darbs, uz ko atsaucas, eksistē;
		2. autors apzināti sniedz neprecīzu vai kļūdainu informāciju par citētajiem avotiem, lai padarītu to atrašanu neiespējamu (maldināšana);
		3. autors norāda precīzu atsauci uz avotu, bet nepūlas teksta fragmentu noformēt kā citātu, ja šis fragments ir kopēts vai pārfrāzēts ļoti tuvu tekstam, radot nepareizu priekšstatu un pretendējot uz informācijas oriģinālu pasniegšanu;
		4. autors savā darbā pārņem analīzi no cita pētījuma, savirknējot fragmentus – citātus (cita autora radīta teksta fragmenta izmantojums, norādot atsauci uz autoru un darbu un to skaidri atdalot no sava teksta) un parafrāzes (jēdzienu, spriedumu vai citu autoru plašāku domu izteikšana ar saviem vārdiem, saglabājot to būtību, bet ne tā, kā tas izteikts attiecīgās informācijas avotā) no citiem darbiem, pārņemot arī atsauces uz šiem fragmentiem no citiem darbiem, taču autora darbā gandrīz nemaz nav viņa paša oriģinālā teksta;
		5. autors dažās vietās norāda precīzas atsauces uz citētajiem avotiem, bet citās vietās pārfrāzē tekstu no citiem avotiem bez atsaucēm;
		6. autors tulko citu autoru darbus vai interneta resursos pieejamo informāciju no citas valodas ar vai bez tajā esošajām atsaucēm, norādot tikai sevi kā darba oriģinālo autoru.
10. Par mācībspēku Noteikumu izpratnē ir uzskatāms LU akadēmiskā personāla pārstāvis vai cita fiziska persona ar atbilstošu kvalifikāciju, kura īsteno studiju procesu.
11. Visus akadēmiskā godīguma pārkāpumus reģistrē LUIS studējošo, klausītāju, nodarbināto vai brīvprātīgo personas lietā.
12. Par Noteikumu pārkāpumiem iestājas Noteikumos un citos Latvijas Republikas un LU normatīvajos aktos paredzētās sekas un atbildība.

# **II. Akadēmiskais godīgums studējošo rīcībā**

1. Studējošais ievēro akadēmiskā godīguma principus. Par akadēmiskā godīguma pārkāpumu it īpaši tiek uzskatītas šādas darbības:
	1. jebkādu materiālu vērtību, mantiska vai citāda labuma piedāvāšana par kādas darbības izdarīšanu vai neizdarīšanu studējošā vai citas personas akadēmiskajās interesēs;
	2. plaģiāts vai neatļautu palīglīdzekļu (informācijas avota vai metodes) izmantošana vai izmantošanas mēģinājums studiju procesā;
	3. līdzdalība akadēmiskā godīguma pārkāpumā, t.sk. kolektīva darba rezultātu iesniegšana savā vārdā, ja tas ir bijis definēts kā kolektīvs darbs, pārbaudes darba veikšana cita studenta vietā, parakstīšanās cita studējošā vietā apmeklējuma lapā vai citos dokumentos;
	4. nepatiesu ziņu sniegšana par sevi un savu darbu;
	5. pārbaudes jautājumu vai pārbaudes uzdevumu neatļauta iegūšana;
	6. akadēmiskā personāla vai studējošo akadēmiskā darba traucēšana vai kavēšana;
	7. cita apzināta darbība, kas kavē vai traucē studiju procesu un akadēmisko darbu LU.
2. Ja Noteikumu pārkāpums ir atzīstams par nevēlamu praksi (8.1. punkts), tad studiju kursa ietvaros LU mācībspēks var:
	1. izteikt aizrādījumu;
	2. samazināt pārbaudījuma vērtējumu (izņemot studiju kursa noslēguma pārbaudījumu);
	3. uzdot atkārtoti veikt pārbaudījumu par citu tematu vai veikt citu uzdevumu (izņemot studiju kursa noslēguma pārbaudījumu).
3. Ja Noteikumu pārkāpums ir atzīstams par būtisku vai smagu (8.2. un 8.3. punkts), tad LU mācībspēks var studējošajam, ziņojot par to fakultātes dekānam (pielikums):
	1. samazināt pārbaudījuma (tai skaitā studiju kursa noslēguma pārbaudījuma) vērtējumu;
	2. uzdot atkārtoti veikt pārbaudījuma uzdevumu (par citu tematu vai veikt citu uzdevumu);
	3. atstādināt no studiju kursa noslēguma pārbaudījuma, izdarot ierakstu pārbaudījumu protokolā;
	4. izteikt priekšlikumu LU fakultātes dekānam par vērtējuma anulēšanu, ja pārkāpums konstatēts līdz nākamā semestra beigām.
4. Ja studējošais ir izdarījis smagu Noteikumu pārkāpumu (8.3. punkts), tad LU mācībspēks var izteikt priekšlikumu LU fakultātes dekānam ierosināt LU vadībai piemērot studējošajam brīdinājumu par eksmatrikulāciju vai studējošo eksmatrikulēt. Dekāns nosūta priekšlikumu par brīdinājumu par eksmatrikulāciju vai eksmatrikulāciju fakultātes studentu pašpārvaldei, kura par šo ierosinājumu sniedz atsauksmi.
5. Ja LU mācībspēks konstatē akadēmiskā godīguma pārkāpumu studiju kursa noslēguma pārbaudījuma laikā, to norāda pārbaudījuma protokolā.
6. Ja LU mācībspēks konstatē akadēmiskā godīguma pārkāpumu pārbaudījuma laikā, viņš veic rakstisku atzīmi uz studējošā darba vai pievieno komentāru pie darba e-studijās un veic Noteikumu 15.–18. punktā noteikto rīcību.
7. Pamatojoties uz LU mācībspēka ziņojumu par akadēmiskā godīguma pārkāpumu, papildus citos LU normatīvajos aktos noteiktajām sekām LU fakultātes dekāns studējošajam var:
	1. anulēt vērtējumu par studiju kursa apguvi, ja pārkāpums konstatēts līdz nākamā semestra beigām;
	2. ierosināt LU vadībai piemērot studējošajam brīdinājumu par eksmatrikulāciju vai studējošo eksmatrikulēt.
8. LU fakultātes dekāns 10 darba dienu laikā pēc ziņojuma (pielikums) par akadēmiskā godīguma pārkāpumiem saņemšanas izvērtē šo ziņojumu, pieņem atbilstošu lēmumu un informē par to mācībspēku, kurš ir konstatējis akadēmiskā godīguma pārkāpumu.
9. Studējošais ir tiesīgs sniegt skaidrojumu par savu rīcību LU mācībspēkiem un LU fakultātes dekānam LU noteiktajā kārtībā.
10. Ja Noteikumos norādīto pārkāpumu konstatē noslēguma pārbaudījumā, piemēro Nolikumu par noslēguma pārbaudījumiem LU.
11. Ja saņemts iesniegums par akadēmiskā godīguma pārkāpumu noslēguma darbā, pēc kura sekmīgas aizstāvēšanas personai ir piešķirts atbilstošs grāds vai kvalifikācija, tad LU Informācijas tehnoloģiju departaments pēc attiecīgās fakultātes dekāna pilnvarotās personas pieprasījuma veic darba elektronisko plaģiātisma pārbaudi. Iesniegumu izskata saskaņā ar Administratīvā procesa likumu, t.i., koleģiāla institūcija, kas pieņēmusi lēmumu par diploma piešķiršanu:
	1. fakultātes dome skata iesniegumu par plaģiātu kvalifikācijas darbā, bakalaura darbā, diplomdarbā, maģistra darbā;
	2. promocijas padome skata iesniegumu par plaģiātu promocijas darbā.

**IV. Akadēmiskais godīgums LU akadēmiskā personāla rīcībā**

1. Akadēmiskais personāls ievēro akadēmiskā godīguma principus. Par akadēmiskā godīguma principu pārkāpumiem studiju darbā it īpaši ir uzskatāma šāda rīcība:
	1. studējošo darbu neobjektīva vērtēšana, studējošo savlaicīga neinformēšana par vērtēšanas kritērijiem un interešu konflikta pieļaušana;
	2. neatļautu palīglīdzekļu izmantošanas, plaģiātu un citu neatļautu darbību pieļaušana pārbaudījumos;
	3. dāvanu, pakalpojumu vai papildu samaksas par amata pienākumu izpildi (t.sk. konsultāciju) pieprasīšana un/vai pieņemšana;
	4. LU resursu izmantošana profesionālajai un privātai darbībai, kas nav saistīta ar darbu LU;
	5. akadēmiskās vardarbības pieļaušana savā rīcībā;
	6. autortiesību neievērošana un citu personu, t.sk. studējošo, darba rezultātu un nepublicēto datu izmantošana bez atbilstošas atsauces;
	7. tikai paša sarakstītas studiju literatūras izmantošana studiju kursā, neizmantojot daudzpusīgu literatūru un avotus, t.sk. atsaucoties uz citiem speciālistiem attiecīgajā nozarē;
	8. studējošo iesaistīšana savstarpējo nesaskaņu risināšanā ar LU mācībspēkiem, zinātniekiem un vispārējo personālu;
	9. lekciju, semināru, eksāmenu kavēšana;
	10. neatbilstoša un neizpildāma apgūstamās vielas apjoma noteikšana neatbilstošā laika periodā;
	11. nepamatota citu mācībspēku kompetences apšaubīšana, apmelošana, noniecināšana.
2. Lai izvairītos no interešu konflikta, ar LU mācībspēku saistītā persona (radinieks (tēvs, māte, vecāmāte, vectēvs, bērns, mazbērns, adoptētais, adoptētājs, brālis, māsa, pusbrālis, pusmāsa, laulātais), darījuma partneris vai dzīvesbiedrs (cilvēks, ar kuru ir kopīga saimniecība)) iespēju robežās izvēlas apgūt studiju kursu pie cita mācībspēka. LU mācībspēks atturas no saistītās personas kursa darbu, noslēguma darbu un promocijas darbu vadīšanas un vērtēšanas.
3. Ja šauras specializācijas dēļ LU mācībspēks pasniedz studiju kursu saistītajai personai, tad studiju kursa noslēguma pārbaudījuma vērtēšanu veic eksaminācijas komisija. LU mācībspēks, ar kuru saistītā persona tiek vērtēta, atturas no vērtēšanas, kā arī neatrodas eksaminācijas telpā.
4. LU vadība nodrošina akadēmiskajam personālam centralizētu piekļuvi plaģiātisma atpazīšanas rīkiem regulārai rakstisko darbu pārbaudei studiju laikā.
5. Zinātniskais personāls ievēro akadēmiskā godīguma principus. Par akadēmiskā godīguma principu pārkāpumiem zinātniskajā darbībā it īpaši ir uzskatāma šāda rīcība:
	1. eksperimenta vai pētījuma rezultātu un datu viltošana vai safabricēšana (zinātniskās darbības un datu izdomāšana ar nolūku tos publicēt kā oriģinālu pētījumu);
	2. atsaukšanās uz neeksistējošiem darbiem, datiem, pētījumiem;
	3. pētījumu rezultātu selektīva interpretācija tā, ka tie apstiprina pētījumā izvirzīto hipotēzi vai sniedz tikai tādu informāciju, kas veicina uzticību veiktajam pētījumam un tā atzīšanu akadēmiskajā vidē;
	4. konfidencialitātes neievērošana attiecībā uz pētījumos iesaistītām personām;
	5. citu personu savāktās informācijas, datu, publicēto un nepublicēto pētījumu izmantošana bez attiecīgas atsauces;
	6. plaģiāta vai pašplaģiāta veikšana;
	7. sveša izgudrojuma patenta pieteikuma iesniegšana vai darba attiecību ietvaros ar LU veiktu izgudrojumu atsavināšana;
	8. ētikas normu, kas attiecas uz pētījumiem ar cilvēku un dzīvnieku iesaisti, neievērošana;
	9. nepamatota citu zinātnieku kompetences apšaubīšana, apmelošana, noniecināšana;
	10. zinātniskā darba autorības kritēriju neievērošana. Zinātniskā darba autorība ir tiesības tikt atzītam par kāda zinātniska darba autoru, kas ir balstītas uz šādiem kritērijiem: (1) nozīmīgs intelektuālais ieguldījums pētījuma plānošanā vai datu vākšanā, rezultātu analīzē vai interpretācijā un (2) zinātniskā darba rakstīšana vai tā kritiska rediģēšana, sniedzot būtisku ieguldījumu zinātniskajā saturā, un (3) zinātniskā darba gala versijas apstiprināšana pirms publicēšanas, un (4) piekrišana uzņemties atbildību par zinātniskā darba saturu.

**V. Akadēmiskais godīgums LU vispārējā personāla rīcībā**

1. LU vispārējais personāls un administrācija veicina akadēmiskā godīguma principu ievērošanu savā darbībā. LU vispārējais personāls un administrācija pārkāpj akadēmiskā godīguma principus, ja:
	1. ignorē vai nepamatoti soda LU saimes pārstāvjus, kas ziņo par akadēmiskā godīguma pārkāpumiem;
	2. padara ziņošanu par pārkāpumiem sarežģītu, apgrūtinošu vai pat neizpildāmu, veicinot pārkāpumu faktu ignorēšanu vai slēpšanu, pieļauj diskrimināciju pārkāpuma izvērtēšanā;
	3. slēpj vai falsificē ziņas par sekmēm un citiem rādītājiem, lai iegūtu augstāku reitingu vai izvairītos no negatīvas publicitātes;
	4. neievēro konfidencialitāti un datu aizsardzību, nodrošinot akadēmiskās un zinātniskās darbības administratīvo funkciju;
	5. pieļauj interešu konfliktu;
	6. nepamatoti apšauba, apmelo, noniecina LU saimes akadēmiskās un zinātniskās darbības kompetenci.

**VI. LU akadēmiskā un vispārējā personāla akadēmiskā godīguma pārkāpumu izskatīšana**

1. LU akadēmiskā un vispārējā personāla akadēmiskā godīguma pārkāpumus izskata LU Akadēmiskās ētikas komisija.
2. LU saimes pārstāvis ziņo LU Akadēmiskās ētikas komisijai par LU akadēmiskā vai vispārējā personāla akadēmiskā godīguma pārkāpumu, pievienojot pierādījumus.
3. Ja saņemts iesniegums par plaģiātu LU akadēmiskā vai vispārējā personāla pārstāvja darbā, tad LU Informācijas tehnoloģiju departaments pēc LU Akadēmiskās ētikas komisijas pieprasījuma veic darba elektronisko plaģiātisma pārbaudi.
4. Pamatojoties uz LU Akadēmiskās ētikas komisijas lēmumu, LU rektors vai viņa pilnvarota persona var piemērot disciplinārsodu vai uzteikt darba līgumu atbilstoši LU Darba kārtības noteikumiem un Latvijas Republikas normatīvajiem aktiem.
5. **Nobeiguma noteikumi**
6. Noteikumi stājas spēkā 2021. gada 1. jūnijā.
7. Ar Noteikumu spēkā stāšanos spēku zaudē Noteikumi par akadēmisko godīgumu Latvijas Universitātē (apstiprināti ar LU Senāta 2013. gada 25. februāra lēmumu Nr. 287).

Senāta priekšsēdētājs (paraksts[[1]](#footnote-1)) M. Auziņš

*S. Ķestere, 67033950*

Izsūtīt: visām struktūrvienībām.

Pielikums

Noteikumiem par akadēmisko godīgumu Latvijas Universitātē

Reģ. Nr. \_\_\_\_\_\_\_\_\_\_\_\_\_ Latvijas Universitātes

\_\_\_\_\_\_\_\_\_\_\_\_\_\_\_\_\_\_\_

fakultātes dekānam

\_\_\_\_\_\_\_\_\_\_\_\_\_\_\_\_\_\_\_\_\_\_

#### Ziņojums par studējošā akadēmiskā godīguma pārkāpumu

|  |  |
| --- | --- |
| Studējošā vārds, uzvārds, st. apl. numurs |  |

|  |  |
| --- | --- |
| Studiju programma, studiju kurss  |  |

|  |  |
| --- | --- |
| Pārbaudījuma veids un forma |  |

|  |  |  |
| --- | --- | --- |
|  | **Pārkāpums:** | **Komentārs** (detalizētāka informācija par pārkāpumu) |
| □ | neatļautu palīglīdzekļu izmantošana pārbaudījumā; |  |
| □ | plaģiāts; |  |
| □ | akadēmiskā personāla un/vai studējošo akadēmiskā darba traucēšana un kavēšana; |  |
|  |  |  |
| □ | cita veida akadēmiskā godīguma pārkāpums. |  |

|  |  |
| --- | --- |
| Pārkāpuma konstatēšanas datums (ja to iespējams precīzi norādīt) |  |

|  |
| --- |
| Mācībspēka pieņemtais lēmums: |
| □ | pārbaudījuma vērtējuma samazināšana; |
| □ | pārbaudījuma uzdevuma atkārtota veikšana (par citu tematu vai cita uzdevuma veikšana); |
| □ | atstādināšana no pārbaudījuma, izdarot par to atbilstošu ierakstu pārbaudījuma protokolā; |
|  |
| □ | priekšlikums par vērtējuma anulēšanu, ja pārkāpums konstatēts līdz nākamā semestra beigām; |
| □□ | priekšlikums LU fakultātes dekānam rosināt LU vadībai izteikt studējošajam brīdinājumu par eksmatrikulāciju;priekšlikums LU fakultātes dekānam rosināt LU vadībai eksmatrikulēt studējošo. |

|  |  |  |  |
| --- | --- | --- | --- |
| Mācībspēka vārds, uzvārds, paraksts |  | Datums: |  |

Ar ziņojumu esmu iepazinies:

|  |  |  |  |
| --- | --- | --- | --- |
| Studējošā paraksts: |  | Datums: |  |

 **Studējošā paskaidrojumu, ja tāds ir, sniegt lapas otrajā pusē!**

**Studējošā paskaidrojums:**

***Dekāna pieņemtais lēmums****:*

|  |  |
| --- | --- |
| □ | vērtējuma anulēšana, ja pārkāpums konstatēts līdz nākamā semestra beigām; |
| □ | ierosinājums LU vadībai izteikt studējošajam brīdinājumu par eksmatrikulāciju; |
| □ | ierosinājums LU vadībai eksmatrikulēt studējošo. |

|  |  |  |  |
| --- | --- | --- | --- |
| LU fakultātes dekāna vārds, uzvārds, paraksts |  | Datums: |  |

***\* Fakultātes studentu pašpārvaldes lēmums (tikai studējošā eksmatrikulācijas gadījumā)****:*

|  |  |
| --- | --- |
|  |  |
| □ | neatbalstīt ierosinājumu LU vadībai eksmatrikulēt studējošo; |
| □ | atbalstīt ierosinājumu LU vadībai eksmatrikulēt studējošo. |

|  |  |  |  |
| --- | --- | --- | --- |
| Studentu pašpārvaldes pārstāvja vārds, uzvārds, paraksts |  | Datums: |  |

***LU vadības pieņemtais lēmums****:*

|  |  |
| --- | --- |
| □ | brīdinājuma par eksmatrikulāciju izteikšana studējošajam; |
| □ | studējošā eksmatrikulēšana. |
|  |  |
| LU rektora vai rektora pilnvarotās personas vārds, uzvārds, paraksts |  | Datums: |  |

*Šo ziņojumu sagatavo mācībspēks un iesniedz LU fakultātes dekānam, nepieciešamības gadījumā arī LU vadībai. Pēc galīgā lēmuma pieņemšanas ziņojumu iesniedz studiju programmas lietvedim, kurš ziņojumu pievieno studējošā personas lietai un izdara atbilstošu ierakstu studējošā datos LUIS.*

1.  **ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU** [↑](#footnote-ref-1)